| Uskonnot Taiwanissa |
| --- |
|  |
|   buddhalaisuus   kiinalaiset kansanuskonnot   yiguandao   protestanttisuus   katolilaisuus   muut uskonnot   uskontokuntiin kuulumattomat  |

**Taiwanissa** harjoitetaan useita eri uskontoja, joista yksikään ei muodosta enemmistöä yksinään. Sen sijaan osa taiwanilaisista harjoittaa sekaisin useampaa uskontoa, mikä on tyypillistä kiinalaisessa kulttuurissa, jossa puhutaan kolmesta opista (kungfutselaisuus, taolaisuus ja buddhalaisuus). Nämä kolme niputetaan toisinaan yhteen, kun puhutaan kiinalaisista kansanuskonnoista. Arvioilta jopa 80 % johonkin uskontokuntaan kuuluvista harjoittaa sekaisin kahta tai useampaa uskontoa. Kiinalaiseen kulttuuriin kuuluu olennaisesti esi-isien kunnioitus, jopa palvonta, jonka katsotaan olevan monille taiwanilaisille tärkeämpää kuin jokin tietty uskonto.

Maan perustuslaki takaa kaikille uskonvapauden. Lisäksi perustuslaki kieltää mm. uskontoon perustuvan syrjinnän.

Vuonna 2006 tehdyn tilastoinnin mukaan buddhalaisia oli maan väestöstä 35,1 %, kiinalaisia kansanuskontoja 33 %, yiguandaon harjoittajia 3,5 %, protestantteja 2,6 %, katolilaisia 1,3 % ja muita uskontoja 5,8 %. Uskontokuntiin kuulumattomia on Taiwanissa hieman vajaa 19 % koko väestöstä.

Buddhalaisuus
-------------

Chung Tai Chanin päämajan julkisivu.
Buddhalaiset muodostavat suurimman yksittäisen uskontokunnan, mutta eivät kuitenkaan enemmistöä.

Tiibetinbuddhalaisten ja muiden buddhalaisten välillä on ollut jonkin verran kitkaa, mikä johtuu tiibetinbuddhalaisuuden omaleimaisuudesta. Tämä puolestaan on johtanut siihen, että muiden taiwanilaisten buddhalaisten mielestä tiibetinbuddhalaiset eivät ole oikeita buddhalaisia.

Buddhalaisuus alkoi saada jalansijaa Taiwanin saarella 300 vuotta sitten, kun han-kiinalaiset alkoivat saapua isommissa määrin Taiwaniin ming- ja qing-dynastioiden taitteessa. Japanin hallitessa Taiwania japanilaiset pyrkivät tuomaan oman versionsa buddhalaisuudesta saarelle ja yhtenäistämään erilaisia paikallisia suuntauksia yhdeksi helposti hallittavaksi uskontokunnaksi. Taiwaniin perustettiin buddhalaisia oppilaitoksia, joissa opetettiin vain perusasioita, minkä jälkeen opintoja oli tarkoitus jatkaa Japanissa.

Nykyisin tunnettuja taiwanilaisia buddhalaisia järjestöjä ovat Fo Guang Shan, Fagu Shan, Tzu Chi ja Chung Tai Shan. Näistä neljästä käytetään yhteisnimitystä "neljä suurta vuorta".

Kungfutselaisuus ja taolaisuus
------------------------------

Uhrirahoja valmiina poltettaviksi.
Kungfutselaisuus, jota toisinaan pidetään ennemmin filosofiana kuin uskontona, on olennainen osa taiwanilaisten perhekäsitystä. Taolaisuus näkyy puolestaan ihmisten pyrkimyksenä harmoniaan (mm. fengsui).

Kungfutselaisia temppeleitä löytyy lähes jokaisesta taiwanilaisesta kaupungista. Ennen korkeakoulujärjestelmän tuloa kungfutselaiset temppelit olivat tärkeitä akateemisen koulutuksen keskuksia.

Monet taiwanilaiset polttavat ns. uhrirahoja, joilla toivotaan hyvää onnea ja rikkautta. Perinne on lähtöisin taolaisuudesta. Taiwanin taolaiset ovat melko yhtenäinen ryhmä, joka tekee yhteistyötä eri suuntauksien välillä. Taolaisten uskonnollisten johtajien koulutus on myös muuttunut melko ammattimaiseksi ja koulunomaiseksi 2000-luvulla. Taolaisia temppeleitä on arviolta 800.

Muut uskonnot
-------------

### Kristinusko

Ensimmäiset kristityt lähetyssaarnaajat Taiwanissa tulivat hollantilaisten mukana 1600-luvulla ja alkoivat levittää reformoitua uskoa Tainanin alueella. Toisen maailmansodan jälkeen etenkin Taiwanin aboriginaalit alkoivat kääntyä kristinuskoon, koska lähetyssaarnaajat toivat mukanaan lääkkeitä, ruokaa ja rakennustarvikkeita.

Yksi suurimmista haasteista kristinuskon kasvulle Taiwanissa on ollut paikallisten harjoittama esi-isien palvonta, joka ei sovi yhteen kristinuskon kanssa.

Vuodesta 1993 lähtien Suomen Lähetysseura on toiminut pyrkinyt tekemään kuntoutustyötä huumeidenkäyttäjien keskuudessa Taiwanissa. Paikallinen evankelis-luterilainen kirkko aloitti toimintansa vuonna 1977 ja siihen kuuluu pääsääntöisesti ihmisiä, jotka ovat muuttaneet maalta taajamiin ja kaupunkeihin.

Vaikka katolilaisuus ei ole merkittävä uskonto Taiwanissa, Pyhällä istuimella on siitä huolimatta diplomaattiset suhteet Taiwanin kanssa.

### Islam

Islam on pieni uskontokunta Taiwanissa: maassa arvioidaan olevan 280 000 muslimia, joista suurin osa on tullut maahan vierastyöläisinä Kaakkois-Aasiasta. Huolimatta muslimien pienestä määrästä enemmistö taiwanilaisista suhtautuu heihin suopeasti, ja maa on muslimituristien suosiossa.

Taipein suurmoskeijaan kokoontuu arviolta tuhat henkilöä perjantairukoukseen. Moskeija rakennettiin paikallisten lahjoituksilla sekä Jordanian kuninkaan ja Iranin šaahin tuella 1960-luvulla. Islamin leviämistä on hidastanut myös taiwanilaisten harjoittama esi-isien palvonta. Vuonna 2016 Taiwanissa oli seitsemän virallista moskeijaa, mutta rukoushuoneita on useampia.

Lähteet
-------

1. 1 2  2020 Report on International Religious Freedom: Taiwan *United States Department of State*.  2021. Viitattu 7.11.2021. (englanniksi)
2. 1 2 3  Taiwan's Culture and Festivals *Life of Taiwan*. Viitattu 7.11.2021.
3. ↑  Constitution of the Republic of China (Taiwan)  1.1.1947. Ministry of Justice. Viitattu 7.11.2021. (englanniksi)
4. ↑  Taiwan Yearbook 2006  2006. Government Information Office.  Arkistoitu 2007. Viitattu 7.11.2021. (englanniksi)
5. ↑  China (includes Taiwan only) *2001-2009.state.gov*.  2006. Bureau of Public Affairs Department Of State. Viitattu 7.11.2021. (englanniksi)
6. ↑  The development of Taiwanese Buddhism *Taiwan Today*.  29.4.2011. Viitattu 7.11.2021. (englanniksi)
7. ↑  *Buddhism in China*. 五洲传播出版社, 2005. ISBN 978-7-5085-0840-5. Teoksen verkkoversio (viitattu 7.11.2021). (englanniksi)
8. ↑  Taiwanese Culture - Religion *Cultural Atlas*. Viitattu 7.11.2021. (englanniksi)
9. ↑  Taiwan’s Confucian Temples *Life of Taiwan*.  31.8.2016. Viitattu 7.11.2021.
10. ↑  Taiwan’s Taoism, folk faiths march into the modern world *Taiwan Today*.  23.10.2020. Viitattu 7.11.2021. (englanniksi)
11. ↑  The Footprints of Christianity in Taiwan *Indigenous Sight*. Viitattu 7.11.2021.
12. ↑  Hankkeet: Taiwan *app.seidat.com*.  2021. Viitattu 7.11.2021.
13. ↑  Diplomatic Allies *Ministry of Foreign Affairs, Republic of China (Taiwan)*.  25.5.2020. Viitattu 7.11.2021. (englanniksi)[vanhentunut linkki]
14. ↑  Taiwan ranks second as destination for Muslims *Taipei Times*.  18.7.2021. Viitattu 7.11.2021.
15. ↑  Taiwan Muslims *www.aljazeera.com*.  31.12.2014. Viitattu 7.11.2021. (englanniksi)
16. ↑  Muslims In Taiwan: A Small Thriving Community *World Bulletin*.  12.8.2016. Viitattu 7.11.2021. (englanniksi)